Fl-aħħar indirizz tagħha bħala President għaċ-ċerimonja ta' Jum ir-Repubblika, l-Eċċellenza tagħha Maire Louise Coleiro Preca tkellmet fuq diversi oqsma. Stqarret li kienet privileġġata u onorata li kellha din l-opportunità, li taqsam il-hsibijiet tagħha dwar dak li l-kuxjenza tniggiżha dwaru. "Dan kien privileġġ li ġie misluf lili bis-saħħa tar-rappreżentanti tal-poplu fil-Parlament" – stqarret il-President. Qalet li għall-ewwel darba, l-ħatra ta' President ta' Malta, kien hemm qbil unanimu dwarha kemm mill-Gvern, kif ukoll mill-Oppożizzjoni, minkejja li kienet ġejja minn naħa tal-Gvern. J'Alla, dan il-qbil unanimu jkompli jirrenja għas-suċċessuri tiegħi, għaliex il-President ta' pajjiżna, m'għandux ikollu partiti, iżda jrid jaqdi lill-poplu b'lealtà u b'kuxjenza, u mhux biex jintgħoġob. Tat ħajr lill-Gvern u lill-Oppożizzjoni li minkejja, mhux l-ewwel darba kont kritika, aċċettaw b'rispett dak li għedt, u apprezzajt li kien hemm anke suġġerimenti li ttieħdu. "Irrid nagħti ħajr lill-ħaddiema kollha, fid-diversità tas-setturi ekonomiċi u soċjali, tal-ġid u s-servizz bla qies, li jagħtu lill-pajjiżna b'ħidmiethom. Irrid nagħti ħajr lil dawk kollha li qed joħolqu impjiegi dinjitużi u ta' kwalita' f'pajjiżna. Irrid nagħti ħajr lin-nies tan-negozju Maltin u Għawdxin, li qed jieħdu b'serjetà ir-responsabbiltà soċjali tagħhom, b'risq is-soċjetà Maltija. Jeħtieġ li nkomplu nsaħħu s-sħubija, ta' bejn il-ħaddiema, il-professjonisti, u n-nies tan-negozju, biex nassiguraw li Malta tagħna tkun tista' toffri futur dinjituż u prosperu għal uliedna. Irrid nagħti ħajr, fuq kollox lill-poplu Malti u Għawdxi kollu kemm hu, għar-rispett u l-appoġġ li tani. Nagħti ħajr ukoll lil dawk fostna li anke kkritikawni, forsi kultant b'għaġla u mhux bil-ħsieb, għaliex tgħallimt ħafna minn għandhom ukoll. Tgħallimt minn kulħadd, speċjalment meta ġejt fostkom." Il-Merti: Ġanni Pace MQR Ġorġ Peresso MQR